Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af direktiv 95/53/EF om principperne for tilrettelæggelse af offentlig kontrol på foderstofområdet"

(1999/C 138/05)

Det Økonomiske og Sociale Udvalg besluttede den 23. marts 1999 under henvisning til forretningsordenens artikel 23, stk. 3, at afgive udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede Sergio Colombo til ordfører. Sektionen vedtog sin udtalelse den 2. marts 1999.

Det Økonomiske og Sociale Udvalg vedtog på sin 362. plenarforsamling af 24.-25. marts 1999, mødet den 24. marts 1999, følgende udtalelse med 89 stemmer for, 1 imod og 4 hverken for eller imod.

1. Formålet med forslaget

1.1. Kontrolforanstaltningerne på foderstofområdet er fastsat i direktiv 95/53/EF, hvad enten det drejer sig om produkter med oprindelse i EF eller produkter indført fra tredjelande.

1.2. I forbindelse med oprettelsen af det indre marked og ophævelsen af den interne grænsekontrol samt ud fra erfaringerne fra BSE-krisen fastsatte EU nye bestemmelser, som krævede, at medlemsstaterne skulle opstille nogle fælles principper for tilrettelæggelsen af kontrollen og for transporten af produkter inden for Fællesskabet.

1.3. Direktivforslaget omhandler en række ændringer af direktiv 95/53/EF på baggrund af udviklingen i EF-lovgivningen og den indhøstede erfaring, som har vist, at kontrolforanstaltningerne ikke er tilstrækkelige til at klare kritiske situationer, der kræver hurtig EF-indgriben.

1.4. De foreslåede ændringer vedrører:

- anvendelse af ensartede kontrolprocedurer for alle de produkter, der indføres fra tredjelande,

- behovet for beskyttelsesforanstaltninger og et retsgrundlag for at kunne gennemføre kontrol på stedet i tredjelande,

- udvidelse af muligheden for at foretage kontrol på stedet i Fællesskabet for dermed at gå videre end den restriktive bestemmelse i direktiv 95/53/EF,

- Kommissionens ret til at kontrollere, om EF-lovgivningen anvendes korrekt, og iværksættelse af foranstaltninger, der kan udfylde evt. lakuner, som forhindrer hurtig udarbejdelse af et samordnet kontrolprogram i tilfælde af uforudset smitte, der kan udgøre en overhængende og alvorlig fare for dyrs og menneskers sundhed.

1.5. Forslaget skal give mulighed for udarbejdelse af specifikke kontrolprogrammer på EF-niveau ud over de generelle programmer, der er fastsat i direktiv 95/53/EF.

2. Generelle bemærkninger

2.1. ØSU godkender de opstillede mål. Forslaget udvider direktiv 95/53/EF om offentlig kontrol på foderstofområdet ved at bane vej for nye og mere effektive kontrolforanstaltninger, især for produkter fra tredjelande.

2.2. De seneste erfaringer har vist, hvor vigtigt det er at styrke kontrollen og dermed garantien for, at produkter, der indføres fra tredjelande, er sikre.

2.2.1. Indførslen af store mængder citrusfrugtskaller med et stort indhold af det giftige stof dioxin var et klart eksempel på, hvor alvorligt problemet kan være, når EF-lovgivningen ikke omfatter passende kontrolforanstaltninger i de eksporterende tredjelande.

2.3. Det skal desuden påpeges, at det enten er Kommissionen eller medlemsstaterne, der træffer beskyttelsesforanstaltninger, hvis behovet herfor opstår.

2.3.1. Forslaget indebærer betydelige ændringer, som kan få konsekvenser for EU-budgettet, omend der i begrundelsen til Kommissionens forslag hævdes det modsatte.

3. Særlige bemærkninger

3.1. ØSU understreger, at 15. og 17. betragtning i direktiv 95/53/EF om analysemetoder og laboratorier, der er godkendte til at udføre analyser i forbindelse med kontrol, stadig er vigtig.

3.2. ØSU mener, at artikel 9b, stk. 1, første led, bør affattes således:

" - suspension af indførslerne fra det berørte tredjeland eller dele heraf, fra en eller flere specifikke produktionsvirksomheder og eventuelt fra transittredjelandet og/eller".

Bruxelles, den 24. marts 1999.

Beatrice RANGONI MACHIAVELLI

Formand for

Det Økonomiske og Sociale Udvalg